กรมชลประทาน เดินหน้าช่วยเหลือพื้นที่ประสบภัยอย่างต่อเนื่อง หลายพื้นที่ระดับน้ำเริ่มทรงตัวแล้ว
นายประพิศ จันทร์มา อธิบดีกรมชลประทาน เปิดเผยว่า ปัจจุบัน(30 ก.ย.64) ยังคงมีน้ำท่วมขังในพื้นที่จังหวัดสุโขทัย 4 อำเภอ ได้แก่ ศรีสัชนาลัย ทุ่งเสลี่ยม บ้านด่านลานหอย คีรีมาศ ศรีสำโรง และอำเภอเมืองสุโขทัย โครงการชลประทานสุโขทัย ได้เร่งระบายน้ำที่ท่วมขังในพื้นที่ฝั่งขวาของแม่น้ำยม โดยใช้ระบบชลประทานในการจัดจราจรน้ำ ทำการหน่วงน้ำไว้ทางตอนบนของประตูระบายน้ำ(ปตร.)บ้านหาดสะพานจันทร์ พร้อมกับรับน้ำเข้า ปตร.คลองหกบาท โดยจะแยกไปลงคลองยม-น่าน แม่น้ำยมสายเก่า และระบายลงสู่แม่น้ำยมสายหลักทเพื่อควบคุมให้แม่น้ำยมสายหลักมีระดับต่ำ เพื่อให้น้ำที่มาจากลำน้ำแม่มอกระบายลงสู่แม่น้ำยมได้สะดวก พร้อมกับรับน้ำเข้าคลองเชื่อมแม่น้ำยม ผ่านคลองเล็กต่างๆ รวมทั้งระบายน้ำผ่าน ปตร.บ้านยางซ้าย ช่วยเพิ่มการระบายน้ำไปยังด้านท้าย ทำให้น้ำในแม่น้ำยมระบายได้ดีขึ้น เพื่อให้น้ำจากทุ่งทะเลหลวงและคลองแม่รำพัน สามารถระบายลงสู่แม่น้ำยมได้อย่างสะดวกเช่นกัน นอกจากนี้ ยังได้เร่งระบายน้ำในลำแม่มอก เข้าสู่แก้มลิงและพื้นที่ลุ่มต่ำ ได้แก่ แก้มลิงวังทองแดงและแก้มลิงทุ่งทะเลหลวง เข้าพื้นที่ลุ่มต่ำทุ่งปากพระ และส่วนหนึ่งไหลลงแม่น้ำยมต่อไป ล่าสุด สถานการณ์น้ำมีแนวโน้มลดลงอย่างต่อเนื่อง คาดว่าหากไม่มีฝนตกเพิ่มในพื้นที่สถานการณ์จะกลับเข้าสู่ภาวะปกติภายในเร็ววันด้านสถานการณ์น้ำที่จังหวัดชัยภูมิ ปัจจุบัน (30 ก.ย.64) มีพื้นที่ประสบภัยน้ำท่วมทั้ง 16 อำเภอ หลายพื้นที่น้ำเริ่มลดลงแล้ว ที่สถานีวัดน้ำ E.6C บ้านตาดโตน ปัจจุบันระดับน้ำต่ำกว่าตลิ่ง 54 ซม. ลดลง 64 ซม. จากวันที่ 26 ก.ย. ด้านสถานการณ์น้ำในเขื่อนลำปะทาว(ล่าง) ปัจจุบันมีปริมาณน้ำในอ่างฯ 18 ล้าน ลบ.ม. ของความจุอ่างฯ มีน้ำล้นอาคารระบายน้ำล้น แนวโน้มลดลง คาดการณ์ว่าหากไม่มีฝนตกลงมาเพิ่มน้ำในอ่างฯจะลดลงอยู่ในระดับเก็บกักที่ 42.6 ล้าน ลบ.ม. ภายใน 5 - 7 วันนี้โครงการชลประทานชัยภูมิ  นำเครื่องสูบน้ำเคลื่อนที่จำนวน 8 เครื่อง ลงพื้นที่ สามารถระบายน้ำได้ประมาณ 1 แสน ลบ.ม./วัน ส่วนพื้นที่ชั้นนอกเทศบาลเมืองชัยภูมิที่มีระดับสูงกว่าพื้นที่ชั้นใน ระดับน้ำลดลงจนเกือบเข้าสู่ภาวะปกติแล้ว และยังต้องเฝ้าระวังสถานการณ์น้ำอย่างใกล้ชิดตลอด 24 ชั่วโมง